**Informații cu privire la categoriile de cheltuieli eligibile**

Din bugetul de stat, prin bugetul Ministerului Muncii și Solidarității Sociale se acordă subvenții pentru finanțarea următoarelor categorii de cheltuieli:

* 1. **de personal**, pentru personalul de specialitate de îngrijire şi asistenţă, respectiv personal de specialitate şi auxiliar;
  2. **cu hrana** pentru beneficiarii **cantinelor sociale** sau ai altor servicii de acordare a hranei, respectiv **masa pe roţi**, precum şi pentru beneficiarii **centrelor rezidenţiale** şi ai **centrelor de zi**;
  3. **pentru carburanţii necesari funcţionării mijloacelor de transport** pentru **centrele de zi**, **unităţile de îngrijiri la domiciliu** şi **cantinele sociale** sau alte servicii de acordare a hranei, respectiv **masa pe roţi**;
  4. **de întreţinere şi gospodărie**, **exclusiv** pentru plata serviciilor: încălzire, iluminat, apă, canal, salubrizare, poştă, telefon şi internet, **aferente sediului unității de asistență socială**.

**Prin personalul prevăzut la lit. a)** se înţelege **personalul de specialitate de îngrijire şi asistenţă**, respectiv **personal de specialitate şi auxiliar** prevăzut în regulamentul de organizare şi funcţionare al unităţii de asistenţă socială **aprobat în conformitate cu prevederile *Hotărârii Guvernului nr. 867/2015*** *pentru aprobarea Nomenclatorului serviciilor sociale, precum şi a regulamentelor-cadru de organizare şi funcţionare a serviciilor sociale, cu modificările şi completările ulterioare,* **angajat/contractat al asociaţiei/fundaţiei solicitante** care, potrivit **contractului individual de muncă şi fişei de post sau contractului de prestări de servicii are atribuţii în prestarea directă a serviciilor sociale în cadrul unităţii de asistenţă socială** care face obiectul cererii de solicitare a subvenţiei; nu intră în această categorie personalul administrativ, gospodărie, întreţinere-reparaţii, deservire.

**Referitor la serviciile sociale care se încadrează în prevederile art.38 alin.(5) din *Legea asistenței sociale nr. 292/2011****, cu modificările și completările ulterioare,* prin art. 2 alin. (1^1) din normele metodologice **se precizează că din bugetul de stat, prin bugetul Ministerului Muncii şi Solidarității Sociale**, **se acordă subvenţii exclusiv pentru finanţarea cheltuielilor cu salariul asistentului social stabilit potrivit Legii-cadru nr. 153/2017** *privind salarizarea personalului plătit din fonduri publice, cu modificările şi completările ulterioare*, cu respectarea normativului de personal prevăzut de actele normative care reglementează asigurarea calității în domeniul în care centrul are autorizația de funcționare.